Hurtigruten (selskap)

Hurtigruten AS er et norsk rederi som blant annet opererer Hurtigruten og tilbyr oppdagelsesreiser med ekspedisjonsskip. Rederiet eies av Silk Midco AS, der hovedaksjonær er det London-baserte investeringsselskapet TDR Capital.

Historie 

Selskapet ble etablert som Hurtigruten Group ASA i februar 2006 ved fusjon av Troms Fylkes Dampskibsselskap (TFDS) og Ofotens og Vesteraalens Dampskipsselskab (OVDS). Behovet for effektivisering og ønske om vekst gjorde at selskapet ble notert på Oslo Børs i mars 2006. Hovedkontoret var lokalisert til Narvik med avdelingskontorer på Stokmarknes, i Tromsø og Oslo. I 2012 ble hovedkontoret flyttet fra Narvik til Tromsø. Etter å ha kjøpt over 90% av aksjene i selskapet, tok den nye eieren Silk Bidco selskapet av børs i februar 2015, og selskapet fikk navnet Hurtigruten AS.

Selskapet solgte 24. oktober 2008 sine ferger og hurtigbåter i Troms og Nordland til Torghatten Nord AS, et datterselskap av Torghatten ASA. Overtakelsen skjedde 5. januar 2009. Selskapet solgte dessuten hotell- og reisebyråvirksomhet høsten 2008.

Rederiet 
Hurtigruten AS eies formelt av selskapet Silk Midco, et datterselskap av Silk Topco. Dette selskapet har Silk Holdings SARL i Luxembourg som majoritetseier. Bak dette selskapet står det britiske fondet TDR Capital som kjøpte Hurtigruten for 5,7 milliarder kroner inkludert gjeld i 2014 og fikk med seg de opprinnelige storeierne Trygve Hegnar (4,9 prosent) og Petter A. Stordalen (11,6 prosent).

Konsernet hovedkontor ligger i Tromsø, men selskapet har (per 2020) også kontorer i Kirkenes, Oslo, London, Hamburg, Paris, Tallinn og Seattle.

Konsernsjef for Hurtigruten Group AS er (per mai 2022) Daniel Skjeldam, styreleder er Trygve Hegnar mens Leif Teksum leder bedriftsforsamlingen. Datterselskapene Hurtigruten Sjø AS, Hurtigruten Svalbard AS og Hurtigruten Pluss AS har samlet 1 892 ansatte (per 2020).

Skip 
Rederiet drev elleve skip i Hurtigruten Bergen-Kirkenes per 2018. Den da gjeldende avtalen gikk ut i 2020. Per 2018 var Hurtigruten AS innstilt til kontrakter med til sammen sju skip fra 1. januar 2021. Rederiet planla i 2018 å bruke skip de allerede hadde, men bygge dem om slik at utslippene kunne bli lavere og miljøkravene nås.

Skipet MS «Fram» benyttes til helårs cruise-trafikk i Europa, ved Spitsbergen, i Norge, på Grønland og i Antarktis. Også hurtigruteskipet MS «Nordnorge» hadde seilinger i Antarktis vinterstid 2002/2003 og 2007/2008. MS «Nordkapp» hadde også seilinger til Antarktis vinteren 2005/2006 og vinteren 2006/2007, hvor Nordkapp grunnstøtte 30. januar 2007. I 2007 solgte Hurtigruten AS både MS «Lyngen» og MS «Narvik» som henholdsvis cruiseskip og skoleskip. Den 3. september 2008 ble MS «Nordkapp», MS «Polarlys» og MS «Nordnorge» lagt ut for salg. Ingen av disse skipene ble solgt i 2008.

MS «Narvik» (1982) ble i februar 2007 solgt til Rogaland sjøfartskole og omdøpt «Gann», mens MS «Lyngen» (1982) ble solgt til Lindblad Expeditions høsten 2007 og omdøpt til «National Geographic Explorer».

I 2015 ble MS Atlantida kjøpt av Hurtigruten AS, som midlertidig omdøpte fartøyet til MS «Norway Explorer», før det i september fikk navnet MS «Spitsbergen» etter en navnekonkurranse med over 15 000 bidrag.

Skipsnavnene som brukes – med unntak av «Narvik», «Nordkapp», «Trollfjord» og «Spitsbergen» – har lange tradisjoner i hurtigrutesammenheng. Skipene som ble satt inn i driften tidlig på 2000-tallet har en toppfart på omkring 18 knop, mens seilingsplanen er lagt opp etter en marsjfart på 14,5 knop.

Se også 
Liste over hurtigruteskip

Referanser

Eksterne lenker 
 Offisielle nettsider

 
Norske rederier
Selskaper notert på Oslo Børs
Næringsliv i Narvik
Næringsliv i Tromsø
Transport i Norge
Selskaper etablert i 2006
Næringsliv i Nordland
Artikler i sjøfart-prosjektet